ธปท.เปิดทางแบงก์รุกธุรกิจบริหารกองทุนเพิ่ม
ธปท.เปิดทางแบงก์รุกตลาดบล.เพิ่มขึ้น ด้วยการขยายขอบเขตให้ประกอบธุรกิจกองทุนรวม และการจัดการเงินร่วมลงทุนได้เพิ่มเติม จากเดิมทำได้แค่บริหารกองทุนส่วนบุคคลและกองทุนสำรองเลี้ยงชีพเท่านั้น&nbsp;
8 ก.ค. 2553

ธปท.เปิดทางแบงก์รุกตลาดบล.เพิ่มขึ้น ด้วยการขยายขอบเขตให้ประกอบธุรกิจกองทุนรวม และการจัดการเงินร่วมลงทุนได้เพิ่มเติม จากเดิมทำได้แค่บริหารกองทุนส่วนบุคคลและกองทุนสำรองเลี้ยงชีพเท่านั้น  
นางผ่องเพ็ญ เรืองวีรยุทธ ผู้อำนวยการอาวุโส ฝ่ายนโยบายความเสี่ยง ธนาคารแห่งประเทศไทย (ธปท.) ได้ประกาศแจ้งให้ธนาคารพาณิชย์ทุกแห่งรับทราบ ยกเว้นธนาคารพาณิชย์เพื่อรายย่อยที่ไม่เข้าเกณพ์การอนุญาตว่า ธปท.อนุญาตให้ธนาคารพาณิชย์ประกอบธุรกิจหลักทรัพย์เพิ่มเติมจากหลักเกณฑ์ในปัจจุบันได้ ด้วยการอนุญาตให้ธนาคารพาณิชย์ทำธุรกิจนายหน้า ค่า และจัดจำหน่ายหลักทรัพย์ ประเภทตราสารหนี้ และหน่วยลงทุนได้เพิ่มเติม จากเดิมที่อนุญาตให้รับบริหารจัดการได้เฉพาะกองทุนส่วนบุคคล และกองทุนสำรองเลี้ยงชีพเท่านั้น 
ทั้งนี้ ประกาศธปท.จะขยายขอบเขตการประกอบธุรกิจหลักทรัพย์ ประเภทธุรกิจการจัดการลงทุนที่ธนาคารพาณิชย์สามารถทำได้เพิ่ม คือ อนุญาตให้สามารถประกอบธุรกิจการจัดการกองทุนรวม(Mutual Fund Management)และการจัดการเงินรวมลงทุน (Venture Capital Management) ได้ ซึ่งการขยายขอบเขตดังกล่าวนี้ เป็นไปตามแผนการพัฒนาระบบสถาบันการเงิน ระยะที่ 2 ของธปท. ที่นำมาใช้ในช่วงปี 2553-2557 เพื่อเพิ่มประสิทธิภาพของธนาคารพาณิชย์ และช่วยให้สามารถเสนอบริการแก่ลูกค้าได้ครบวงจรมากขึ้น
อย่างไรก็ตาม ธนาคารพาณิชย์ที่จะได้รับอนุญาตให้ประกอบธุรกิจกองทุนรวม และการจัดการเงินร่วมลงทุนดังกล่าวได้ต้องมีระบบบริหารความเสี่ยงและการจัดการโดยรวมที่ดี และต้องมีความเสี่ยงด้านปฏิบัติการที่เหมาะสม โดยต้องมีความเสี่ยงรวม (Composite Rating) อยู่ในระดับพอใช้หรือดีกว่าเท่านั้น และการประกอบธุรกิจจะต้องปฏิบัติตามเกณฑ์ที่ธปท.กำหนดด้วย